Нэхъри ирагъэфIэкIуэн мурадкIэ
«Кавказ Ищхъэрэм и курортхэр» АО-м 2018 гъэм и мазаемрэ гъатхэпэмрэ Къэрэшей-Шэрджэсым и «Архъыз», Къэбэрдей-Балъкъэрым и «Iуащхьэмахуэ» урысейпсо турист-рекреацэ комплексхэм лъэныкъуэ псори къызэщIэзыубыдэ маркетинг къэхутэныгъэхэр щрагъэкIуэкIащ. Мурадыр хуэгъэзащ а курортхэм къакIуэ цIыхухэр арэзы зэращIыфыр ягъэбелджылынымрэ абыхэм дяпэкIи зрагъэужьын папщIэ зэфIагъэкIыпхъэхэр яубзыхунымрэ.
«Бгы-лыжэ курортхэм зыщызыгъэпсэхухэм зэрадэлажьэ Iэмал нэхъыщхьэхэм ящыщ зыуэ уващ здэщыIэр къазэрыщыхъум теухуауэ абыхэм еупщIыныр. Апхуэдэ къэпщытэныгъэхэр бгы-лыжэ лъэхъэнищ хъуауэ щыдогъэкIуэкI «Архъыз», «Iуащхьэмахуэ» турист-рекреацэ комплексхэм. Iуэхум къыдошалIэ къыддэлажьэ IуэхущIапIэхэри. Мы гъэм хъыбархэр зэхуэзыхьэсыр ди компанием и маркетинг, аналитикэ IэнатIэхэм я IэщIагъэлIхэрщ», — къыхигъэщащ АО-м и унафэщI ТIымыжь Хьэсэн.
ИрагъэкIуэкIа маркетинг къэпщытэныгъэхэр щIэгъэкъуэн хъунущ Кавказ Ищхъэрэм и курортхэм къахуеблагъэхэр зыщыщ и лъэныкъуэкIэ хэт сымэми гъэнэIуэнымкIэ, абыхэм ди курортхэр къыщIыхахым и щхьэусыгъуэхэр гъэбелджылынымкIэ.
«ГъащIэм къигъэлъэгъуащ ди деж зы илъэс къэмынэу къакIуэхэр зэрыщыIэри, туристхэм я бжыгъэр кIуэ пэтми нэхъыбэ зэрыхъури, ахэр къыздикI щIыпIэхэм зэрызаубгъури. КъакIуэхэр ди деж щагъуэтыну зыщыгугъхэми зыпэплъэхэми зэхъуэкIыныгъэхэр ягъуэт. Абы къыхэкIыуи, лыжэ къежэхыпIэщIэхэр, щыIэхэм ефIэкIыжхэр, къызэдгъэпэщыну ди къалэнщ. Ди курортхэм я ухуэкIэри дяпэкIэ я зыужьыкIэри аращ зытеухуауэ щытыпхъэр», — къыпищащ и псалъэм ТIымыжь Хьэсэн.
Къэпщытэныгъэхэм кърикIуахэр я лъабжьэу къахутэнущ икIи зэхалъхьэнущ ди курортхэм къахуеблагъэхэм ахэр нэхъыфIу къащыхъунымкIэ Iэмалхэмрэ унэтIыныгъэщIэхэмрэ.
«Маркетинг къэхутэныгъэхэм кърикIуахэмрэ хьэщIэхэм къыхалъхьахэмрэ щыхэплъэжынущ «Архъыз», «Iуащхьэмахуэ» турист-рекреацэ комплексхэм. Мурад нэхъыщхьэр хуэгъэзащ туристхэм яхуэтщIэ Iуэхутхьэбзэхэм я фIагъыр хэгъэхъуэным. Ди деж къакIуэхэр, бгы лыжэхэмкIэ къызэрыщажыхьым и мызакъуэу, нэгъуэщI лъэныкъуэхэмкIи зыщагъэпсэхуфу щытын хуейщ, етIуанэуи ещанэуи къытрагъэзэжын хуэдэу», — жиIащ кIэухыу ТIымыжьым.
Къэпщытэныгъэр щекIуэкIа мазитIым къриубыдэу, Урысей Федерацэм и щIыналъэ псоми къикIыу Кавказ Ищхъэрэм и курортхэм къэкIуа хьэщIэ миным щIигъум анкетэ щIыкIэу зэхалъхьа упщIэхэмкIэ зыхуагъэзащ. Абыхэм кърикIуахэр мэлыжьыхьым и пэщIэдзэм зэхалъхьэжынущ.
ХЬЭТЫКЪУЭ ЩауапцIэ.
